ΓΡΑΠΤΗ ΕΡΩΤΗΣΗ P-2977/01

υποβολή: Werner Langen (PPE-DE) προς την Επιτροπή

(19 Οκτωβρίου 2001)

Θέμα: Προμήθεια αφρώδους οίνου στην Ελλάδα και την Ιταλία

Γερμανική εταιρεία παραγωγής αφρώδους οίνου (Sekt) προτίθεται να προμηθεύσει 2 900 κιβώτια αφρώδους οίνου στην Ιταλία και 1 000 κιβώτια στην Ελλάδα. Απαντώντας σε σχετική ερώτηση, ο Σύνδεσμος Γερμανών Παραγωγών Αφρώδους Οίνου και το Εμπορικό και Βιομηχανικό Επιμελητήριο ανακοίνωσαν ότι τέτοιες εμπορικές δραστηριότητες καλύπτονται σε όλη την Ευρώπη από την απλοποιημένη τελωνειακή διαδικασία, σύμφωνα με την οποία η εταιρεία χρειάζεται να κατέχει μόνον το συνοδευτικό διοικητικό έγγραφο και το έντυπο T2, πράγμα το οποίο επιβεβαιώθηκε και από τα γερμανικά τελωνεία. Ωστόσο, ο πελάτης για τον οποίο προορίζονται τα εμπορεύματα αντιμετώπισε μεγάλα προβλήματα με τις ελληνικές αρχές, οι οποίες του ζήτησαν να παρουσιάσει άδειες πώλησης αλκοολούχων ποτών και διάφορες άλλες άδειες εισαγωγής.

Στον Γερμανό παραγωγό ανακοινώθηκε, με επίκληση ακαθόριστων κανονισμών της ΕΕ, ότι, εάν ο πελάτης δεν ακολουθήσει τις διαδικασίες που ζητούν οι αρχές της εν λόγω χώρας, τα εμπορεύματα δεν μπορούν να διατεθούν προς πώληση. Η αποστολή των εμπορευμάτων στην Ιταλία εμποδίζεται επίσης από την απαίτηση συμπληρωματικών αδειών. Ο συντάκτης της ερώτησης γνωρίζει τους φορείς που ζητούν τις συμπληρωματικές άδειες.

Μπορεί η Επιτροπή να ανακοινώσει:

- ποια έγγραφα/έντυπα/άδειες απαιτούνται για την διεκπεραίωση μιας τέτοιας εμπορικής δραστηριότητας·

- αντιβαίνουν οι απαιτήσεις που προβάλλουν οι ελληνικές και ιταλικές αρχές στους κανόνες της εσωτερικής αγοράς και αποσκοπούν ενδεχομένως μόνον στην προστασία της αγοράς τους·

- ποιες δυνατότητες έχει η Επιτροπή να αντιδράσει σε μια ενδεχομένως παράνομη πρακτική των ελληνικών και ιταλικών αρχών και ποια μέτρα προτίθεται να λάβει, εάν τούτο καταστεί απαραίτητο·

Παρακαλείται η Επιτροπή να απαντήσει στην παρούσα ερώτηση το ταχύτερο δυνατόν, δεδομένου ότι η αποστολή των εμπορευμάτων πρέπει να πραγματοποιηθεί έως την 1η Νοεμβρίου 2001.

Απάντηση του κ. Bolkestein εξ ονόματος της Επιτροπής

(30 Νοεμβρίου 2001)

Εις απάντηση του ερωτήματος που έθεσε το Αξιότιμο Μέλος του Κοινοβουλίου και με βάση τα διαθέσιμα στοιχεία, η Επιτροπή είναι σε θέση να γνωστοποιήσει τα εξής:

- Εφόσον η κυκλοφορία προϊόντων,πό καθεστώς αναστολής των ειδικών φόρων κατανάλωσης, πραγματοποιείται μεταξύ δύο φορολογικών αποθηκών που βρίσκονται σε δύο διαφορετικά κράτη μέλη, τα εν λόγω προϊόντα συνοδεύονται από το συνοδευτικό διοικητικό έγγραφο (ΣΔΕ), που προβλέπεται στο άρθρο 18 της οδηγίας 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων πουπόκεινται σε ειδικούς φόρους κατανάλωσης(1). Αν τα προϊόντα προορίζονται να διέλθουν από το έδαφος χώρας της Ευρωπαϊκής Ζώνης Ελευθέρων Συναλλαγών (ΕΖΕΣ), τότε συνοδεύονται από τίτλο εσωτερικής κοινοτικής διαμετακόμισης.

Αντίθετα, αν μια συναλλαγή αφορά προϊόντα για τα οποία οι ειδικοί φόροι κατανάλωσης έχουν ήδη καταβληθεί σε ένα κράτος μέλος, οι ειδικοί φόροι κατανάλωσης πρέπει να συνοδεύονται από εγγύηση και να καταβάλλονται στο κράτος μέλος προορισμού των προϊόντων,πό την κάλυψη ενός απλουστευμένου συνοδευτικού εγγράφου (ΑΣΕ), κατέφαρμογή του άρθρου 7 της οδηγίας 92/12/ΕΟΚ.

- Όσον αφορά την ισχύουσα κοινοτική νομοθεσία σε θέματα κυκλοφορίας προϊόντων πουπόκεινται σε ειδικούς φόρους κατανάλωσης, δεν απαιτείται κανένα άλλο έγγραφο. Ωστόσο, η εθνική νομοθεσία κάθε κράτους μέλους μπορεί να προβλέπει ειδικές διατάξεις για τη λιανική πώληση και τη χρήση επαγγελματικών χώρων.

Εξάλλου, η κοινοτική νομοθεσία που εφαρμόζεται στο γεωργικό τομέα προβλέπει ότι τα αμπελοοινικά προϊόντα που καλύπτονται από τον κανονισμό(ΕΚ)αριθ. 1493/1999 του Συμβουλίου της 17ης Μαΐου 1999 για την κοινή οργάνωση της αμπελοοινικής αγοράς(2) μπορούν να τεθούν σε κυκλοφορία εντός της Κοινότητας μόνον εάν συνοδεύονται από επίσημα ελεγμένο συνοδευτικό έγγραφο. Το συνοδευτικό αυτό έγγραφο ορίζεται στον κανονισμό (ΕΚ)αριθ. 884/2001 της Επιτροπής της 24ης Απριλίου 2001 για τις λεπτομέρειες εφαρμογής σχετικά με τα συνοδευτικά έγγραφα μεταφοράς των αμπελοοινικών προϊόντων και τα βιβλία που πρέπει να τηρούνται στον αμπελοοινικό τομέα(3), και χρησιμοποιείται κυρίως για τη διαπίστωση της γνησιότητας, της προέλευσης και της ποιότητας των μεταφερόμενων προϊόντων.

- Σε περίπτωση παράβασης των διατάξεων της ισχύουσας κοινοτικής νομοθεσίας, εφαρμόζονται οι διαδικασίες που προβλέπονται για παραβάσεις της εν λόγω νομοθεσίας, σύμφωνα με τη συνθήκη ΕΚ.

(1) ΕΕ L 76 της 23.3.1992.

(2) ΕΕ L 179 της 14.7.1999.

(3) ΕΕ L 128 της 10.5.2001.